得福州蔡君謨密學書并茶
作者：梅堯臣
朝代：宋

paragraphs: 薛老大字留山峯，百尺倒插非人蹤。
其下長樂太守書，矯然變怪神淵龍。
薛老誰何果有意，千古乃與奇筆逢。
太守姓出東漢邕，名齊晉魏王與鍾。
尺題寄我憐衰翁，刮青茗籠藤纏封。
紙中七十有一字，丹砂鐵顆攢芙蓉。
光照陋室恐飛去，鎖以漆篋緘重重。
茶開片銙碾葉白，亭午一啜驅昏慵。
顔生枕肱飲瓢水，韓子飯齏居辟雍。
雖窮且老不媿昔，遠荷好事紓情悰。